CELEX: 52021PC0254
Language: el
Date: 2021-05-18
Title: Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΕ) 2016/1628 όσον αφορά τις μεταβατικές διατάξεις για ορισμένα μηχανήματα που είναι εξοπλισμένα με κινητήρες στο εύρος ισχύος μεταξύ 56 kW και 130 kW, και άνω των 300 kW, προκειμένου να αντιμετωπιστούν οι επιπτώσεις της κρίσης λόγω της νόσου COVID-19

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 18.5.2021
            COM(2021) 254 final
            2021/0129(COD)
            Πρόταση
            ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ 
            για την τροποποίηση του κανονισμού (ΕΕ) 2016/1628 όσον αφορά τις μεταβατικές διατάξεις για ορισμένα μηχανήματα που είναι εξοπλισμένα με κινητήρες στο εύρος ισχύος μεταξύ 56 kW και 130 kW, και άνω των 300 kW, προκειμένου να αντιμετωπιστούν οι επιπτώσεις της κρίσης λόγω της νόσου COVID-19
            (Κείμενο που παρουσιάζει ενδιαφέρον για τον ΕΟΧ)
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               Η πανδημία COVID-19 έχει προκαλέσει σημαντικές διαταράξεις στις αλυσίδες εφοδιασμού, γεγονός το οποίο είχε επιπτώσεις στην ικανότητα των κατασκευαστών μη οδικών κινητών μηχανημάτων να τηρήσουν ορισμένες από τις προθεσμίες που επιβάλλει ο κανονισμός (ΕΕ) 2016/1628 του Ευρωπαϊκού Κοινοβουλίου και του Συμβουλίου, της 14ης Σεπτεμβρίου 2016, σχετικά με τις απαιτήσεις που αφορούν τα όρια εκπομπών για τους αέριους και σωματιδιακούς ρύπους και την έγκριση τύπου για κινητήρες εσωτερικής καύσης για μη οδικά κινητά μηχανήματα.
            
            
               Ως απάντηση στην πανδημία COVID-19, εκδόθηκε ο κανονισμός (ΕΕ) 2020/1040 του Ευρωπαϊκού Κοινοβουλίου και του Συμβουλίου, της 15ης Ιουλίου 2020, για την τροποποίηση του κανονισμού (ΕΕ) 2016/1628, με τον οποίο αναβλήθηκαν ορισμένες προθεσμίες που οι κατασκευαστές δεν μπορούσαν πλέον να τηρήσουν χωρίς να υποστούν σοβαρή οικονομική ζημία λόγω των απροσδόκητων διαταραχών στην αλυσίδα εφοδιασμού. Οι αναβολές αυτές αφορούσαν μηχανήματα που χρησιμοποιούν τους λεγόμενους «μεταβατικούς κινητήρες» στο φάσμα ισχύος < 56 kW και > 130 kW, των οποίων η παραγωγή έπρεπε να ολοκληρωθεί έως τις 30 Ιουνίου 2020 και τα οποία έπρεπε να διατεθούν στην αγορά έως τις 31 Δεκεμβρίου 2020. Οι κατασκευαστές έλαβαν επιπλέον 12 μήνες για να παραγάγουν και να διαθέσουν στην αγορά τα μηχανήματα που είναι εξοπλισμένα με τους εν λόγω κινητήρες.
            
            
               Ο εν λόγω κανονισμός αφορούσε μόνο τις προθεσμίες που έληγαν το 2020, δεδομένου ότι αυτές ήταν εκείνες που έπρεπε να μετατεθούν επειγόντως, ενώ ήταν πολύ νωρίς για να αξιολογηθεί κατά πόσον ήταν δικαιολογημένη η παράταση των προθεσμιών που έληγαν το 2021. 
            
            
               Οι κατασκευαστές έχουν προθεσμία έως τις 30 Ιουνίου 2021 για να ολοκληρώσουν την παραγωγή των μηχανημάτων που είναι εξοπλισμένα με τους κινητήρες αυτούς και έως τις 31 Δεκεμβρίου 2021 για να τα διαθέσουν στην αγορά. 
            
            
               Ωστόσο, εξαιτίας των συνεχιζόμενων διαταράξεων στην αλυσίδα εφοδιασμού και την παραγωγή, οι οποίες προκλήθηκαν από το δεύτερο και το τρίτο κύμα COVID-19, οι κατασκευαστές δεν θα είναι σε θέση να τηρήσουν τις προθεσμίες του 2021 που ισχύουν για τα μηχανήματα που είναι εξοπλισμένα με μεταβατικούς κινητήρες στο εύρος ισχύος μεταξύ 56 kW και 130 kW, και άνω των 300 kW χωρίς να υποστούν σοβαρή οικονομική ζημία. 
            
            
               Υπό το πρίσμα των συνεχιζόμενων διαταράξεων, είναι επομένως αναγκαίο να μετατεθούν οι εν λόγω ημερομηνίες, ώστε να αποφευχθεί το ενδεχόμενο οι μεταβατικοί κινητήρες, ο αριθμός των οποίων υπόκειται σε ανώτατο όριο, να μην μπορούν πλέον να τοποθετηθούν στα μηχανήματα εγκαίρως, καθώς έπρεπε να έχουν κατασκευαστεί έως τις 31 Δεκεμβρίου 2019 το αργότερο, και, ως εκ τούτου, να πρέπει να διαλυθούν.
            
            
               Μολονότι εξακολουθούν να υπάρχουν στρεβλώσεις της αλυσίδας εφοδιασμού και της παραγωγής, το εύρος και η έντασή τους δεν μπορούν να συγκριθούν με εκείνα της άνοιξης του 2020. Για τους λόγους αυτούς, δικαιολογείται παράταση 6 μηνών για την κατασκευή των μηχανημάτων που είναι εξοπλισμένα με τους εν λόγω κινητήρες και παράταση 9 μηνών για τη διάθεση στην αγορά, αντί 12 μηνών που είχαν δοθεί το 2020 και για τις δύο περιπτώσεις.
            
            
               Θα πρέπει να σημειωθεί ότι, ανεξάρτητα από τη διάρκεια της παράτασης, οι οικονομικοί φορείς δεν θα έχουν συμφέρον να καθυστερήσουν περαιτέρω την ολοκλήρωση και τη διάθεση στην αγορά των μηχανημάτων, οχημάτων και σκαφών για τα οποία έχουν ήδη επιβαρυνθεί με δαπάνες.
            
            
               Τέλος, η προτεινόμενη παράταση θα ισχύει επίσης για τα γεωργικά και δασικά οχήματα που είναι εξοπλισμένα με μεταβατικούς κινητήρες, καθώς υπόκεινται στις διατάξεις για τα μη οδικά κινητά μηχανήματα σχετικά με τις εκπομπές ρύπων
                  1
               .
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               
                  Άρθρο 114 της Συνθήκης για τη λειτουργία της Ευρωπαϊκής Ένωσης.
               
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               
                  Δεδομένου ότι η πρόταση δεν εμπίπτει στην αποκλειστική αρμοδιότητα της Ένωσης, εφαρμόζεται η αρχή της επικουρικότητας.
               
               
                  Καθώς η πρόταση αφορά τροποποιήσεις ισχύουσας ενωσιακής νομοθεσίας, μόνο η ΕΕ μπορεί να αντιμετωπίσει αποτελεσματικά τα ζητήματα. Επιπλέον, οι στόχοι πολιτικής δεν μπορούν να επιτευχθούν επαρκώς με δράσεις των κρατών μελών.
               
               
                  Η ανάληψη δράσης σε επίπεδο Ευρωπαϊκής Ένωσης είναι απαραίτητη προκειμένου να αποφευχθεί η δημιουργία φραγμών στην ενιαία αγορά, ιδίως όσον αφορά τους κινητήρες μη οδικών κινητών μηχανημάτων, καθώς και λόγω του διακρατικού χαρακτήρα της ατμοσφαιρικής ρύπανσης. 
               
            
         
         
            
               
                  Συνεπώς, η πρόταση είναι σύμφωνη με την αρχή της επικουρικότητας.
               
            
            
               •Αναλογικότητα
            
            
               
                  Η πρόταση τηρεί την αρχή της αναλογικότητας, επειδή δεν υπερβαίνει τα αναγκαία για την επίτευξη των στόχων εξασφάλισης της ορθής λειτουργίας της εσωτερικής αγοράς, με την ταυτόχρονη παροχή υψηλού επιπέδου δημόσιας ασφάλειας και προστασίας του περιβάλλοντος. Η διάρκεια της προτεινόμενης παράτασης είναι ανάλογη με την αναμενόμενη διάρκεια της διατάραξης που οφείλεται στην πανδημία COVID-19.
               
            
            
               •Επιλογή της νομικής πράξης
            
            
               
                  Κανονισμός για την τροποποίηση κανονισμού.
               
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               Η παρούσα πρόταση δεν συνοδεύεται από χωριστή εκτίμηση επιπτώσεων, καθώς έχει ήδη καταρτιστεί εκτίμηση επιπτώσεων για τον κανονισμό (ΕΕ) 2016/1628. Η παρούσα πρόταση δεν τροποποιεί επί της ουσίας τον εν λόγω κανονισμό και δεν επιβάλλει νέες υποχρεώσεις στα εμπλεκόμενα μέρη. Αποσκοπεί κυρίως στην παροχή, για εξαιρετικούς λόγους στο πλαίσιο της τρέχουσας πανδημίας COVID-19, παράτασης 6 μηνών για την κατασκευή και τη διάθεση στην αγορά των μηχανημάτων που είναι εξοπλισμένα με ορισμένους μεταβατικούς κινητήρες. Η παρούσα πρόταση δεν έχει σημαντικές περιβαλλοντικές επιπτώσεις, δεδομένου ότι τα μέτρα διευκολύνουν τη διάθεση στην αγορά εμπορευμάτων που είναι εξοπλισμένα με κινητήρες οι οποίοι είχαν παραχθεί πριν από την πανδημία. Με τα μέτρα αυτά αποφεύγεται επίσης η ανάγκη διάλυσης άλλων μη συμμορφούμενων μηχανημάτων που είναι εξοπλισμένα με τους εν λόγω κινητήρες.
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               Η πρόταση δεν έχει δημοσιονομικές επιπτώσεις για τα θεσμικά όργανα της ΕΕ. 
            
            
               2021/0129 (COD)
            
            
               Πρόταση
            
            
               ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            
            
               για την τροποποίηση του κανονισμού (ΕΕ) 2016/1628 όσον αφορά τις μεταβατικές διατάξεις για ορισμένα μηχανήματα που είναι εξοπλισμένα με κινητήρες στο εύρος ισχύος μεταξύ 56 kW και 130 kW, και άνω των 300 kW, προκειμένου να αντιμετωπιστούν οι επιπτώσεις της κρίσης λόγω της νόσου COVID-19
            
            
               (Κείμενο που παρουσιάζει ενδιαφέρον για τον ΕΟΧ)
            
            
               ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 114,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Κατόπιν διαβίβασης του σχεδίου νομοθετικής πράξης στα εθνικά κοινοβούλια,
            
            
               Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής
                  2
               , 
            
            
               Αποφασίζοντας σύμφωνα με τη συνήθη νομοθετική διαδικασία,
            
         
         
            
               Εκτιμώντας τα ακόλουθα:
            
            
               (1)Ο κανονισμός (ΕΕ) 2016/1628 του Ευρωπαϊκού Κοινοβουλίου και του Συμβουλίου
                  3
                θεσπίζει απαιτήσεις που αφορούν τα όρια εκπομπών για τους αέριους και σωματιδιακούς ρύπους και τις διαδικασίες έγκρισης τύπου ΕΕ για διάφορες κατηγορίες κινητήρων για μη οδικά κινητά μηχανήματα. 
            
            
               (2)Οι ημερομηνίες που ισχύουν για τις νέες οριακές τιμές εκπομπών, που αναφέρονται ως «στάδιο V» στον κανονισμό (ΕΕ) 2016/1628, ορίζονται για να παρέχονται στους κατασκευαστές σαφείς και ολοκληρωμένες πληροφορίες και επαρκές χρονικό διάστημα για τη μετάβαση στο στάδιο V, ενώ παράλληλα μειώνεται σημαντικά ο διοικητικός φόρτος για τις εγκρίνουσες αρχές. 
            
            
               (3)Λόγω της έξαρσης της νόσου COVID-19 και των σχετικών διαταράξεων στην αλυσίδα εφοδιασμού και την παραγωγή, οι κατασκευαστές μη οδικών κινητών μηχανημάτων, που αναφέρονται ως «κατασκευαστές πρωτότυπου εξοπλισμού» ή «ΚΠΕ», δυσκολεύτηκαν να τηρήσουν τις προθεσμίες της 30ής Ιουνίου 2020 και της 31ης Δεκεμβρίου 2020 για την παραγωγή και τη διάθεση στην αγορά μηχανημάτων εξοπλισμένων με κινητήρες που συμμορφώνονται με λιγότερο αυστηρές οριακές τιμές εκπομπών από εκείνες του σταδίου V. Στο πλαίσιο αυτό, ο κανονισμός (ΕΕ) 2016/1628 τροποποιήθηκε με τον κανονισμό (ΕΕ) 2020/1040 του Ευρωπαϊκού Κοινοβουλίου και του Συμβουλίου
                  4
                προκειμένου να παραταθούν οι εν λόγω προθεσμίες κατά 12 μήνες.
            
            
               (4)Δεδομένου ότι η συνεχιζόμενη διατάραξη στην αλυσίδα εφοδιασμού και την παραγωγή, η οποία προκλήθηκε από την πανδημία COVID-19, εξακολουθεί να έχει ως αποτέλεσμα καθυστερήσεις στην παραγωγή και τη διάθεση στην αγορά μηχανημάτων εξοπλισμένων με άλλες κατηγορίες κινητήρων (μεταξύ 56 kW και 130 kW, και άνω των 300 kW) που συμμορφώνονται με λιγότερο αυστηρά όρια εκπομπών από εκείνα του σταδίου V, είναι πολύ πιθανό οι ΚΠΕ να μην είναι σε θέση να τηρήσουν τις προθεσμίες της 30ής Ιουνίου 2021 και της 31ης Δεκεμβρίου 2021 που ορίζονται στον κανονισμό (ΕΕ) 2016/1628 για την παραγωγή και τη διάθεση των εμπορευμάτων στην αγορά χωρίς να υποστούν σοβαρή οικονομική ζημία.
            
            
               (5)Δεδομένων των τρεχουσών συνθηκών και προκειμένου να εξασφαλιστεί η ομαλή λειτουργία της εσωτερικής αγοράς, να παρασχεθεί ασφάλεια δικαίου και να αποφευχθεί ενδεχόμενη διατάραξη της λειτουργίας της αγοράς, είναι απαραίτητο να παραταθούν οι μεταβατικές διατάξεις του κανονισμού (ΕΕ) 2016/1628 για τις εν λόγω κατηγορίες κινητήρων.
            
            
               (6)Δεδομένου ότι η παράταση των μεταβατικών διατάξεων δεν θα έχει περιβαλλοντικές επιπτώσεις, καθώς οι εν λόγω μεταβατικοί κινητήρες έχουν ήδη παραχθεί, η παράταση της σχετικής περιόδου θα πρέπει να είναι 6 μήνες για την παραγωγή των μηχανημάτων που είναι εξοπλισμένα με τους κινητήρες αυτούς και 9 μήνες για τη διάθεση στην αγορά.
            
            
               (7)Επειδή ο στόχος του παρόντος κανονισμού, δηλαδή η παράταση ορισμένων μεταβατικών διατάξεων του κανονισμού (ΕΕ) 2016/1628, δεν μπορεί να επιτευχθεί επαρκώς από τα κράτη μέλη, μπορεί όμως, λόγω της έκτασης και των επιπτώσεών του, να επιτευχθεί καλύτερα σε ενωσιακό επίπεδο, η Ένωση δύναται να λάβει μέτρα, σύμφωνα με την αρχή της επικουρικότητας, όπως ορίζεται στο άρθρο 5 της Συνθήκης για την Ευρωπαϊκή Ένωση (στο εξής: ΣΕΕ). Σύμφωνα με την αρχή της αναλογικότητας, που διατυπώνεται στο ίδιο άρθρο, ο παρών κανονισμός δεν υπερβαίνει τα αναγκαία για την επίτευξη αυτού του στόχου.
            
            
               (8)Λαμβανομένου υπόψη του επείγοντος χαρακτήρα που συνεπάγονται οι εξαιρετικές περιστάσεις λόγω της έξαρσης της νόσου COVID-19, θεωρήθηκε σκόπιμο να προβλεφθεί εξαίρεση από την προθεσμία των οκτώ εβδομάδων που αναφέρεται στο άρθρο 4 του πρωτοκόλλου αριθ. 1 σχετικά με τον ρόλο των εθνικών κοινοβουλίων στην Ευρωπαϊκή Ένωση, το οποίο προσαρτάται στη ΣΕΕ, στη Συνθήκη για τη λειτουργία της Ευρωπαϊκής Ένωσης και στη Συνθήκη για την ίδρυση της Ευρωπαϊκής Κοινότητας Ατομικής Ενέργειας.
            
            
               (9)Συνεπώς, ο κανονισμός (ΕΕ) 2016/1628 θα πρέπει να τροποποιηθεί αναλόγως.
            
            
               (10)Επειδή η μεταβατική περίοδος που προβλέπεται στον κανονισμό (ΕΕ) 2016/1628 για ορισμένες υποκατηγορίες κινητήρων πρόκειται να λήξει στις 31 Δεκεμβρίου 2021 και επειδή οι ΚΠΕ έχουν προθεσμία έως τις 30 Ιουνίου 2021 για την παραγωγή μη οδικών κινητών μηχανημάτων εξοπλισμένων με τους μεταβατικούς κινητήρες των εν λόγω υποκατηγοριών, ο παρών κανονισμός θα πρέπει να αρχίσει να ισχύει επειγόντως την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης,
            
            
            
               ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Ο κανονισμός (ΕΕ) 2016/1628 τροποποιείται ως εξής:
            
            
               Το άρθρο 58 τροποποιείται ως εξής: 
            
            
               1)στην παράγραφο 5 προστίθεται το ακόλουθο έκτο εδάφιο: 
            
            
               «Για τους κινητήρες όλων των υποκατηγοριών για τους οποίους η ημερομηνία που ορίζεται στο παράρτημα III για τη διάθεση κινητήρων του σταδίου V στην αγορά είναι η 1η Ιανουαρίου 2020, πλην των κινητήρων που αναφέρονται στο δεύτερο και το τρίτο εδάφιο, η μεταβατική περίοδος και η δεκαοκτάμηνη περίοδος που αναφέρονται στο πρώτο εδάφιο παρατείνονται κατά 6 μήνες.»·
            
            
            
               2)στην παράγραφο 7 προστίθεται το ακόλουθο στοιχείο ε):
            
         
         
            
               «ε) 33 μήνες από την εφαρμοστέα ημερομηνία που ορίζεται στο παράρτημα III για τη διάθεση στην αγορά κινητήρων, στην περίπτωση που προβλέπεται στην παράγραφο 5 έκτο εδάφιο».
            
            
               Άρθρο 2
            
            
               Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες,
            
            
               
                  Για το Ευρωπαϊκό Κοινοβούλιο
                        Για το Συμβούλιο
               
               
                  Ο Πρόεδρος
                        Ο Πρόεδρος
               
               
               
            
            
               
               
               
            
            
               
               
            
         
         
            
                  
                     (1)
                  
                        Άρθρο 19 του κανονισμού (ΕΕ) αριθ. 167/2013 για την έγκριση και την εποπτεία της αγοράς γεωργικών και δασικών οχημάτων.
               
               
                  
                     (2)
                  
                        ΕΕ C […] της […], σ. […].
               
               
                  
                     (3)
                  
                        Κανονισμός (ΕΕ) 2016/1628 του Ευρωπαϊκού Κοινοβουλίου και του Συμβουλίου, της 14ης Σεπτεμβρίου 2016, σχετικά με τις απαιτήσεις που αφορούν τα όρια εκπομπών για τους αέριους και σωματιδιακούς ρύπους και την έγκριση τύπου για κινητήρες εσωτερικής καύσης για μη οδικά κινητά μηχανήματα, για την τροποποίηση των κανονισμών (ΕΕ) αριθ. 1024/2012 και (ΕΕ) αριθ. 167/2013 και για την τροποποίηση και κατάργηση της οδηγίας 97/68/ΕΚ (ΕΕ L 252 της 16.9.2016, σ. 53).
               
               
                  
                     (4)
                  
                        Κανονισμός (ΕΕ) 2020/1040 του Ευρωπαϊκού Κοινοβουλίου και του Συμβουλίου, της 15ης Ιουλίου 2020, για την τροποποίηση του κανονισμού (ΕΕ) 2016/1628 όσον αφορά τις μεταβατικές διατάξεις του για την αντιμετώπιση των επιπτώσεων της κρίσης της COVID-19 (ΕΕ L 231 της 17.7.2020, σ. 1).